ΓΡΑΠΤΗ ΕΡΩΤΗΣΗ E-2960/97 υποβολή: Angela Sierra Gonzαlez (GUE/NGL) προς την Επιτροπή (17 Σεπτεμβρίου 1997)

Θέμα: Σχέδιο δημιουργίας ενός τεράστιου γλυπτού στο βουνό Tindaya (Κανάριοι νήσοι)

Η περιφερειακή κυβέρνηση των Καναρίων νήσων σχεδιάζει να θέση σε εφαρμογή μία πρόταση του γλύπτη Eduardo Chillida για το στήσιμο ενός τεράστιου γλυπτού στο εσωτερικό του βουνού Tindaya. Για το σκοπό αυτό προβλέπεται διάνοιξη στο εσωτερικό του βουνού μιάς υπόγειας αίθουσας υπό μορφή κύβου διαστάσεων 50 κυβικών μέτρων.

Το βουνό Tindaya είναι σήμερα τόπος μείζονος πολιτισμικού, εθνογραφικού και αρχαιολογικού ενδιαφέροντος (πέραν της φυσικής και γεωλογικής του σπουδαιότητας), και έχει κηρυχθεί ως «εθνικό μνημείο» βάσει της νομοθεσίας για τις προστατευόμενες περιοχές των Καναρίων νήσων καθώς και «αγαθό πολιτισμικού ενδιαφέροντος», με τον νόμο για την προστασία της ισπανικής ιστορικής κληρονομίας (δοθέντος ότι στο βουνό αυτό διασώζονται σημαντικές βραχογραφίες της προϊσπανικής εποχής).

Νομικοί, οικολόγοι και οργανώσεις πολιτών έχουν ταχθεί κατά της υλοποίησης του σχεδίου, υποστηρίζοντας ότι έτσι θα πληγούν ανεπανόρθοτα το φυσικό περιβάλλον του βουνού και οι πολιτισμικές αξίες που αντιπροσωπεύει, ανεξάρτητα από την καλλιτεχνική ποιότητα του έργου του γλύπτη Eduardo Chillida.

Εχει υπόψη της η Επιτροπή το εν λόγω σχέδιο και τη δημόσια αντίδραση που έχει προκαλέσει;

Εχοντας υπόψη τις διατάξεις για την προστασία της ευρωπαϊκής πολιτισμικής κληρονομιάς που περιλαμβάνονται στη Συνθήκη για την Ευρωπαϊκή Ενωση, τα συμπεράσματα του Συμβουλίου, ιδιαίτερα εκείνα της 12ης Νοεμβρίου 1992, σχετικά με τις κατευθυντήριες γραμμές για την κοινοτική πολιτιστική πολιτική καθώς και τα διάφορα ψηφίσματα του Ευρωπαϊκού Κοινοβούλίου υπέρ της συντήρησης των πολιτιστικών αγαθών και της κληρονομίας των λαών της Ευρώπης, με ποιό τρόπο θα μπορούσε να παρέμβη η Επιτροπή ώστε να διασφαλισθεί ο σεβασμός του πνεύματος των προειρημένων θεσμικών εγγράφων στην περίπτωση του βουνού Tindaya;

Πιστεύει η Επιτροπή ότι αυτού του είδους τα σχέδια είναι αντίθετα προς τους στόχους κοινοτικών προγραμμάτων όπως, για παράδειγμα, το πρόγραμμα Raphael, που απαιτεί από τα κράτη μέλη να προωθήσουν τη συντήρηση της πολιτισμικής κληρονομίας;

Απάντηση του κ. Oreja εξ ονόματος της Επιτροπής (4 Νοεμβρίου 1997)

Η Επιτροπή γνωρίζει το εν λόγω σχέδιο και τις αντιδράσεις ως προς αυτό.

Η Επιτροπή ασχολείται με την διατήρηση της ευρωπαϊκής πολιτιστικής κληρονομιάς και αυτό φαίνεται καθαρά με τις ενέργειές της που βασίζονται στα συμπεράσματα του Συμβουλίου του Νοεμβρίου του 1992 στα διάφορα ψηφίσματα του Κοινοβουλίου καθώς και στο άρθρο 128 της Συνθήκης ΕΚ.

Καθώς γνωρίζει το Αξιότιμο Μέλος του Κοινοβουλίου οι ενέργειες της Επιτροπής στον τομέα της πολιτιστικής κληρονομιάς αποτελούν σήμερα μέρος του προγράμματος Raphal με το οποίο - καθώς ορίζει το άρθρο 128 της Συνθήκης ΕΚ - η Επιτροπή μπορεί μόνον να ενθαρρύνει την συνεργασία μεταξύ των κρατών μελών της για να θέσουν σε εφαρμογή μέτρα υπέρ της διατήρησης της ευρωπαϊκής πολιτιστικής κληρονομιάς. Ωστόσο η Κοινότητα και συγκεκριμένα η Επιτροπή δεν έχουν την αρμοδιότητα να παρεμβαίνουν σε εθνικό ή τοπικό επίπεδο και σε θέματα των οποίων η αρμοδιότητα υπάγεται αποκλειστικά στις εθνικές ή τοπικές αρχές.

Κάθε ενέργεια για την προστασία της πολιτιστικής, εθνογραφικής και αρχαιολογικής αξίας του όρους Tindaya υπάγεται αποκλειστικά στην αρμοδιότητα των εθνικών ή τοπικών αρχών της Ισπανίας.

Στο πλαίσιο αυτό, η Επιτροπή κρίνει ότι τα σχέδια αυτού του είδους δεν αντιτίθενται στο πρόγραμμα Raphal καθώς στόχος του είναι να ενθαρρύνεται η συνεργασία μεταξύ των κρατών μελών στον τομέα της διατήρησης της πολιτιστικής κληρονομιάς.